Hvad er kreativitet

Vores forskning definerer kreativitet som uhæmmet anvendelse af viden, hvilket betyder at du kan bruge din viden og erfaring uden at være begrænset af den.

Kreativitet er at kunne anvende sin viden på en måde der er i overensstemmelse med den situation man er i - uden at sidde fast i hvordan man plejer at gøre i lignende situationer. Det er ligemeget om du laver det samme hver dag eller om dit arbejde er at innovere og tænke nyt hver dag. Hvis du f.eks. er sælger og står overfor en ny kunde om tirsdagen er du i en anden (unik) situation end du var i om mandagen da du stod overfor en anden kunde og ville sælge det samme produkt. Her kommer kreativiteten til udtryk ved at du forstår hvad det unikke ved tirsdagens kunde er - at du er nærværende, åben og fleksibel i mødet med kunden. Det samme gælder for tirsdagens øjenoperation, udviklingsmøde eller hvad der nu er din opgave.

# kreativitet er meget mere end at kunne få en ide

Kreativitet forbindes ofte med "de kreative fag" eller at man kan få ideer. Det er synd for så går du glip af alt det din kreativitet kan gøre for dit liv - uanset hvad du beskæftiger dig med.

Kreativitet er nødvendig i alle fag. Din kreativitet er helt afgørende for hvor godt du løser en opgave - uanset om du er ved at skrælle kartofler, sælge en Fiat 500 eller konstruere en rumraket. Du har brug for din viden og erfaring for at kunne klare arbejdet og dagligdagen. Jo mere viden og erfaring, jo bedre. Bagsiden er, at viden og erfaring efter nogen tid gør os mindre fleksible og mere konforme i tanke og handling. Tænk på dit eget liv - fra du blev født og til nu. Du ved mere nu end dengang, men er du stadig lige så åben overfor nye ideer og muligheder? Kreativitet gør os i stand til at forholde os friske og åbensindet så vi bevarer fleksibiliteten i tanke og handling. Det gør det lettere at løse opgaver - både kendte og ukendte. Det gør dig også skønnere og mere værdifuld at arbejde sammen med når du kan følge en ide og bidrage med din viden mere fleksibelt.

# ingen innovation uden kreativitet

Den kreativitet vi dyrker i vores forskning er motoren i enhver innovation. Kreativitet er den adfærd der driver innovationen.

Der er mange forskellige definitioner på innovation og kreativitet. Innovation handler om at ville gøre noget nyt og om at arbejde med innovations- modeller, processer og strategier der planlægger og strukturerer hvordan den ønskede innovation skal ske. Kreativitet som disciplin fokuserer alene på den måde det enkelte menneske anvender viden (kreativt) på i arbejdet med innovationen. Man kan derfor have nok så gennemtænkte innovationsmodeller, processer og strategier uden at der foregår noget kreativt, hvis ikke deltagerne er i stand til at bruge deres viden kreativt.

Når vi bruger begreberne på den måde giver det heller ikke mening at tale om kreativitet som det der foregår i starten af et innovativt forløb - til at få nogle ideer. Kreativitet handler ikke bare om at kunne få ideer. Kreativitet handler om at kunne fokusere og forholde sig åben så man kan få øje på nye videnssammenhænge og muligheder når de dukker op. Kreativitet er en grundlæggende kompetence der tilføjer innovationen mere kvalitet - både i form af at gøre det rigtige og i form af innovationshøjde.

# Hvad er din kreative metode

Hvis du enten løbetræner, shopper eller tager på fisketur har du sikkert en foretrukken måde at forberede dig på. Hvis du shopper læser du måske reklamer, tjekker bankkontoen eller tænker igennem hvor du vil hen. Hvad gør du når du vil være mere kreativ?

Skåret ind til benet handler kreativitet om at kunne forholde sig åben og nærværende så man både forstår den situation man er i og kan blive inspireret til at handle på den bedste måde. Hvad er din metode til at gøre det? Hvis du løbetræner er din metode måske at tage løbetøj på, kører hen til dit ynglingsløbested, varme lidt op og starte turen stille og roligt inden du sætter mere fart på. Min metode til at være mere kreativ kunne f.eks. være at forsøge at placere opgaven på et tidspunkt hvor jeg er frisk i hovedet, tage ørebøffer på så jeg ikke kan høre forstyrrelser, arbejde med opgaven et stykke tid - ligge den væk - tale med en åbentsindet kollega om den - holde pause - gøre den færdig.

Arbejdet med at finde frem til en virkningsfuld kreativ metode består i at blive bevidst om hvor, hvornår, med hvem osv man plejer at være mest kreativ og så opsøge de omstændigheder. Derudover kan du have brug for viden om hvad der mere generelt gælder for alle mennesker når de ønsker at være mere kreative. Når vi holder kurser i udvikling af sin kreative metode opfordre vi til at eksperimentere og måske føre en logbog med de erfaringer man gør sig. Derudover er det en god ide at træne sine kreative kompetencer (Læs evt. artikkel om kreativ kompetence).

# Kreativ kompetence

Kreativitet er en kompetence som alle kan udvikle og blive bedre til. Det handler om at lære at tænke kreativt og at have en kreativ indstilling.

Vi kan dele den kreative kompetence op i to dele. Du skal kunne tænke kreativt. Det er den del der har at gøre med at kunne få ideer og kunne sætte viden sammen på nye måder der både giver mening og skaber nytænkning. Det kan man træne med forskellige kreativitetsøvelser - både alene og sammen med andre. Den anden del af den kreative kompetence kalder vi den kreative indstilling som er en både personlig og social kompetence. Det hjælper ikke meget at kunne tænke kreativt hvis du (eller dine kollegaer) ikke har lyst, tro og mod på at være åben overfor nye ideer. Så dør alle ideer og initiativer inden de når at vise deres værdi. Det er faktisk den sværeste del at arbejde med og mange glemmer den. Ligesom du kan træne at tænke mere kreativt kan du også træne den kreative indstilling. Et eksempel på træningsøvelser der både træner at tænke kreativt og den kreative indstilling er en form for kreativitetsøvelser vi kalder 3D cases. [Her kan se en række 3D cases](https://www.uva.aau.dk/materialer-vaerktoejer/3d-cases/)

# kreativitet gør dig heldig

Hvis du gerne vil være heldig så gør noget for din kreativitet. Lyder det mystisk? Det er faktisk ikke så mystisk endda. Fænomenet hedder Serendipity.

Hvis held er at tingene flasker sig og det du har brug for dukker op lige når du ønsker det - så gør noget ved din kreativitet. Det faglige ord for det fænomen at kreativitet fremmer held er Serendipity. Det kan defineres sådan her "Det forberedte sind finder ting af værdi - tilsydenladende ved et tilfælde". Det forberedte sind betyder at du har et stærkt fokus på hvad du leder efter. At du finder det ved et tilfælde skyldes at du ikke leder bevidst efter det. Derfor slapper du af samtidig med at din hjernes underbevidsthed er stadig rettet ind efter det fokus du lige har haft. Alle har prøvet hvad det betyder for perceptionen at være fokuseret på noget. Hvis du f.eks. er gravid er der pludselig fyldt med barnevogne overalt i bybilledet. Hvis du lige har købt ny bil er det helt vildt så mange der kører i sammen bil dagen efter. Det gjorde de også i går, men der havde du ikke fokus på det.

Vores hjerne kan kun kapere en brøkdel af den information vi modtager gennem sanserne så det vi bliver bevidst om, er det vi har vores fokus på. Fokus i form af nærvær er den væsentligste forudsætning for kreativitet. Det er en af grundene til at kreative altid finder en løsning der hvor andre ikke kan se den. Nærvær skaber opmærksomhed og et åbent sind overfor muligheder. Den mulige løsning har været der hele tiden, men du ser den først når du fokuserer og åbner dig for det der allerede er lige foran dig. En anden måde at forklare Serendipity på er at kreativitet også handler om at kunne sammensætte viden på nye måder der giver mening. Det rummes smukt i et meget gamelt ordsprog "Det der findes her, findes alle steder og det der ikke findes her, findes ingen steder" - Det skal ikke tages helt bogstaveligt såsom at der er flødeskumskager alle steder. Det betyder at hvis du er fokuseret og åbensindet, altså kreativ - så findes det du har brug for allerede lige for næsen af dig. Det kan kræve lidt øvelse at indse det:-)